Návrh predbežných priorít pre cieľ Európska teritoriálna spolupráca – transnacionálna spolupráca na programové obdobie 2007 - 2013

Jedným z cieľov, na ktorý bude v budúcom programovom období (2007 – 2013) zameraná podpora z fondov Európskej únie (ďalej len „EÚ“), je európska teritoriálna spolupráca. 

Podobne ako v tomto, tak aj v nasledujúcom programovom období sa európska teritoriálna spolupráca bude realizovať prostredníctvom viacerých zameraní, z ktorých jedným je transnacionálna (nadnárodná) spolupráca. Ministerstvo životného prostredia Slovenskej republiky vykonáva funkciu národného orgánu pre oblasť transnacionálnej (nadnárodnej) spolupráce, čo v záujme zabezpečenia kontinuity realizácie transnacionálnej spolupráce, ďalšieho využitia nadobudnutých skúseností a prínosov v rámci uvedenej formy spolupráce a tiež fungujúcich štruktúr aj v nadchádzajúcom programovom období vytvára predpoklad zachovania kontinuity v systéme riadenia cieľa Európska teritoriálna spolupráca a je základom pre výkon funkcie národného orgánu pre oblasť transnacionálnej (nadnárodnej) spolupráce Ministerstvom životného prostredia SR aj v programovom období 2007 – 2013. 

Transnacionálna (nadnárodná) spolupráca sa v súčasnosti uskutočňuje v rámci priestoru CADSES („Central, Adriatic, Danubian, South-Eastern European Space” - stredoeurópsky, jadranský, podunajský a juhovýchodoeurópsky priestor) prostredníctvom Programu iniciatívy Spoločenstva INTERREG IIIB CADSES Susedstvo. Priestor CADSES zahŕňa celé územie Slovenskej republiky (ďalej len „SR“), ako aj územia, resp. ich časti, ďalších 8 členských štátov EÚ (Taliansko, Grécko, Slovinsko, Rakúsko, Maďarsko, Nemecko, Poľsko a Česká republika) a taktiež 9 štátov, ktoré nie sú členmi EÚ.  Svojou rozlohou patrí priestor CADSES k najrozsiahlejším oblastiam transnacionálnej spolupráce. 

Hlavným cieľom transnacionálnej (nadnárodnej) spolupráce je podpora kohézie v rámci uvedeného nadnárodného priestoru a  jeho väčšej integrácie vo všetkých jej hlavných dimenziách. Preto aj projekty v rámci Programu iniciatívy Spoločenstva INTERREG IIIB CADSES Susedstvo, do ktorých sú v súčasnosti zapojení slovenskí partneri, sú zamerané prevažne na podporu integrovaného vodného hospodárstva a prevenciu pred povodňami, ochranu životného prostredia a manažment prírodných zdrojov, ochranu a rozvoj kultúrneho a prírodného dedičstva a krajiny, podporu rozvoja efektívnych a trvalo udržateľných dopravných systémov, tvorbu spoločných stratégií územného rozvoja, najmä rozvoja miest a vidieka.

Pri implementácii Programu iniciatívy Spoločenstva INTERREG IIIB CADSES Susedstvo a jednotlivých projektov sa uplatňuje nadnárodné riadenie a princíp vedúceho partnera, čo sú hlavné špecifiká pri využívaní podpory z fondov EÚ v rámci transnacionálnej (nadnárodnej) spolupráce v súčasnom programovom období.   

Súčasný stav rozpracovanosti priorít pre cieľ Európska teritoriálna spolupráca – transnacionálna spolupráca na programové obdobie 2007 -2013
 
Definícia priorít na obdobie 2007-2013  pre oblasť transnacionálnej (nadnárodnej) spolupráce v rámci cieľa Európska teritoriálna spolupráca vo všeobecnosti, ako aj v prípade priestoru CADSES, vychádza z návrhu nariadení týkajúcich sa fondov EÚ a zároveň z predpokladaného objemu finančných zdrojov na podporu transnacionálnej spolupráce v budúcom programovom období. 

Keďže ani finančné alokácie na programové obdobie  2007 -2013, ani nariadenia týkajúce sa fondov EÚ zatiaľ nie sú schválené a existujú iba vo forme návrhov a vo fáze diskusií, aj navrhované priority pre oblasť transnacionálnej spolupráce v rámci cieľa Európska teritoriálna spolupráca na budúce programové obdobie majú zatiaľ len orientačný a predbežný charakter. 

Celkove však v súlade s návrhom nariadenia Európskeho parlamentu a Rady o Európskom fonde regionálneho rozvoja, ale najmä pod vplyvom redukcie objemu finančných prostriedkov pre cieľ Európska teritoriálna spolupráca, a teda i pre oblasť transnacionálnej spolupráce, môže v budúcom programovom období dôjsť k  zníženiu počtu podporovaných priorít a opatrení v porovnaní so súčasným programovým obdobím a koncentrácii transnacionálnej spolupráce na užší okruh prioritných tém. Tento prístup avizovala Európska komisia (ďalej len „EK“) už počas predsedníctva Luxemburska a počas predsedníctva Veľkej Británie v ňom naďalej pokračuje. 

Spôsob rozdelenia finančných prostriedkov určených pre cieľ Európska teritoriálna spolupráca medzi jeho jednotlivé zamerania (cezhraničnú, transnacionálnu a interregionálnu spoluprácu) upravuje  čl. 18 a čl. 19 návrhu nariadenia Rady, ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde. V zmysle tohto návrhu má byť na transnacionálnu spoluprácu vyčlenených 47,73 % z celkového objemu finančných prostriedkov cieľa Európska teritoriálna spolupráca (s možným uplatnením flexibility 10% medzi transnacionálnou (nadnárodnou) a cezhraničnou spoluprácou na základe rozhodnutia členského štátu). 

V porovnaní s návrhom EK predsedníctvo Luxemburska navrhlo počas rokovaní o podobe novej finančnej perspektívy v piatom negociačnom bloku z 15. 6. 2005 nové percentuálne podiely troch komponentov cieľa Európska teritoriálna spolupráca. Na základe tohto návrhu predstavuje podiel transnacionálnej spolupráce na celkovom objeme finančných prostriedkov cieľa Európska teritoriálna spolupráca 19 %.

Na základe predbežných návrhov Európskej komisie týkajúcich sa finančných prostriedkov pre jednotlivé členské štáty EÚ na nové programové obdobie 2007 – 2013 by pre Slovenskú republiku v rámci cieľa Európska teritoriálna spolupráca pripadlo cca 171 mil. EUR. Ďalšie prerozdelenie tejto alokácie medzi jednotlivé zamerania cieľa Európska teritoriálna spolupráca (cezhraničná, transnacionálna a interregionálna spolupráca) bude predmetom rokovaní medzi zainteresovanými rezortmi – Ministerstvom výstavby a regionálneho rozvoja SR, Ministerstvom životného prostredia SR a Ministerstvom hospodárstva SR. 

Charakter transnacionálnej (nadnárodnej) spolupráce v budúcom programovom období
Z dokumentu „Future trans-national cooperation: propositions from the Commission“, ktorý vypracovala EK ako podklad na rokovanie o priestoroch nadnárodnej spolupráce v budúcom programovom období (2007 – 2013) v dňoch 3. – 4. 10. 2005 v Bruseli, vyplýva, že: 
- navrhovaný objem finančných prostriedkov pre cieľ Európska teritoriálna spolupráca, a teda i pre oblasť transnacionálnej spolupráce (celkovo pre všetky priestory, ktorých je v súčasnosti 13) na budúce programové obdobie bol znížený a momentálne pre túto oblasť predstavuje asi 1 300 mil. EUR (na obdobie 2000 – 2006 to bolo 1 400 mil. EUR). Rozdelenie uvedenej celkovej finančnej alokácie medzi jednotlivé priestory nadnárodnej spolupráce zatiaľ nie je známe;
- pre oblasť transnacionálnej (nadnárodnej) spolupráce bude v budúcom programovom 
období presadzovaný strategickejší prístup s limitovaným počtom priorít a úpravami v geografickom vymedzení niektorých priestorov;
-  v   rámci       transnacionálnej      (nadnárodnej)     spolupráce     nebude    s    veľkou 
pravdepodobnosťou možné z  rozpočtových dôvodov zabezpečiť podporu investičných projektov  v oblasti dobudovania chýbajúcich úsekov nadnárodných dopravných koridorov (TEN), bude však zachovaná podpora štúdií a ďalších aktivít na prípravu týchto investícií;
- pri projektoch v oblasti transnacionálnej (nadnárodnej) spolupráce bude v budúcom programovom období potrebné posilniť ich strategický význam a vplyv na celé územie nadnárodného priestoru, dosiahnuť väčšiu viditeľnosť ich výsledkov, a to aj začlenením aktivít investičného charakteru (investície do infraštruktúry a budovanie sietí) do týchto projektov. 

Vymedzenie priestoru transnacionálnej (nadnárodnej) spolupráce v budúcom programovom období
EK na základe preskúmania vhodnosti rozčlenenia súčasných priestorov nadnárodnej spolupráce s ohľadom na územnú súdržnosť a kritériá geografickej povahy (ako napr. spoločné povodie riek, poloha pri rovnakom hlavnom dopravnom koridore atď.) navrhla pre priestor CADSES dve možnosti:
možnosť 1: zachovanie priestoru CADSES v jeho súčasnej podobe;
možnosť 2: rozdelenie súčasného priestoru CADSES na dva priestory (t. j. na severnú a južnú časť) – Stredovýchodný priestor („Centre-East Space“) a Dunajsko-balkánsky priestor („Danube-Balkans Space“).

SR však vzhľadom na svoju centrálnu polohu v priestore CADSES, ktorej odrazom sú existujúce prepojenia prírodného (napr. povodia riek) a infraštrukturálneho (napr. dopravné koridory) charakteru so severnou (Stredovýchodný priestor) a zároveň aj s južnou (Dunajsko-balkánsky priestor) časťou priestoru CADSES, vzniesla požiadavku na začlenenie územia SR do oboch novovytvorených priestorov v prípade, ak by došlo k rozdeleniu súčasného priestoru CADSES.

Diskusia o prioritách transnacionálnej (nadnárodnej) spolupráce v budúcom programovom období
Vzhľadom na to, že vo vzťahu k priestoru CADSES nebolo zatiaľ prijaté oficiálne rozhodnutie o jeho zachovaní alebo rozdelení v budúcom programovom období, diskusia o prioritách transnacionálnej spolupráce v tomto priestore sa zatiaľ nachádza len v počiatočnom štádiu. Tak zo strany EK, ako aj partnerských štátov je za východisko pre definovanie priorít transnacionálnej (nadnárodnej) spolupráce na programové obdobie 2007 – 2013 považované ich vymedzenie v návrhu nariadenia Európskeho parlamentu a Rady o Európskom fonde regionálneho rozvoja.

EK navrhla v už spomenutom dokumente „Future trans-national cooperation: propositions from the Commission“ EK pre obe časti priestoru CADSES na budúce programové obdobie tieto priority:
            -  integrované vodné hospodárstvo;
-  predchádzanie prírodným rizikám, najmä ochrana pred povodňami;
- podpora sietí v  oblasti výskumu, vývoja a inovácií vrátane zapojenia malých a stredných podnikov. 
Jednotlivé partnerské štáty sa v priebehu diskusie k uvedenému dokumentu zároveň vyslovili za zachovanie kontinuity súčasných priorít aj v budúcom programovom období (2007 - 2013), najmä pokiaľ ide o priority, ako:
- posilnenie dostupnosti s cieľom zabezpečenia územnej integrácie a polycentrického rozvoja nadnárodného priestoru;
-  manažment prírodných zdrojov nadnárodného významu;
- ochrana, manažment a využitie kultúrneho a prírodného dedičstva nadnárodného významu a ďalšie aktivity na posilnenie súdržnosti v rámci nadnárodného priestoru.

Celkove však EK zdôraznila, že pri definovaní priorít pre cieľ Európska teritoriálna spolupráca – transnacionálna spolupráca dôjde v programovom období 2007 – 2013 k posunu ťažiska podpory na priority priamo zamerané na tie problémy nadnárodného charakteru, ktorých riešenie nie je možné zabezpečiť iba na úrovni jednotlivých partnerských štátov, ale vyžaduje si ich spoločné úsilie a koordinovaný postup. Ide predovšetkým o otázky manažmentu povodí a protipovodňovej ochrany, ako aj posilnenia infraštrukturálnych prepojení a dostupnosti v rámci celého nadnárodného priestoru.    

Okrem návrhov nariadení týkajúcich sa fondov EÚ je východiskom pre definovanie priorít pre oblasť nadnárodnej spolupráce v rámci cieľa Európska teritoriálna spolupráca taktiež dokument Strategické usmernenie Spoločenstva na roky 2007 – 2013 („Community Strategic Guidelines 2007 - 2013“), ktorého posledný návrh bol EK zverejnený dňa 5. júla 2005. 

V navrhovaných Strategických usmerneniach Spoločenstva na roky 2007 - 2013, ktoré vytvárajú základ pre národné strategické referenčné rámce jednotlivých členských štátov EÚ, sa vo vzťahu k transnacionálnej spolupráci (kapitola 5.5.) konštatuje, že podpora v tejto oblasti by sa mala poskytnúť pre činnosti usilujúce sa o zdokonalenie fyzického prepojenia území, ako aj nehmotných spojení (siete, výmena informácií). Predpokladané opatrenia sú zamerané na prevenciu prírodných katastrof, riadenie vodných zdrojov na úrovni povodí, podporu dostupnosti prostredníctvom európskych dopravných koridorov a vytváranie sietí v oblasti výskumu, vývoja a inovácií. 

Návrh predbežných priorít pre cieľ Európska teritoriálna spolupráca – transnacionálna spolupráca na programové obdobie 2007 – 2013 v podmienkach SR

Z územného hľadiska sa návrh priorít pre cieľ Európska teritoriálna spolupráca – transnacionálna spolupráca na programové obdobie 2007 – 2013 vzťahuje na celé územie SR, ktoré je v súčasnom programovom období súčasťou priestoru CADSES. Avšak aj v prípade, ak by v budúcom programovom období došlo k rozdeleniu tohto priestoru na dve časti - Stredovýchodný priestor („Centre-East Space“) a Dunajsko-balkánsky priestor („Danube-Balkans Space“, SR vzniesla požiadavku na začlenenie celého jej územia do oboch týchto priestorov.

Vzhľadom na to, že cieľ Európska teritoriálna spolupráca – transnacionálna spolupráca územne pokrýva celú SR, analytickým základom, ku ktorému sa vzťahujú predbežné priority navrhované pre tento cieľ v podmienkach SR, je návrh Národného strategického referenčného rámca 2007 – 2013 (1. verzia) a konkrétne - výstupy makroekonomickej analýzy, socio-ekonomickej analýzy a SWOT analýzy súčasnej situácie SR. Výsledky analytickej časti Národného strategického referenčného rámca 2007 – 2013  budú zároveň predstavovať vstupy z úrovne SR do programového dokumentu (resp. programových dokumentov – v prípade rozdelenia súčasného priestoru CADSES na dve časti) pre oblasť transnacionálnej spolupráce a východisko pre vypracovanie SWOT analýzy na úrovni celého priestoru CADSES, prípadne jeho dvoch častí.

Návrh priorít pre cieľ Európska teritoriálna spolupráca – transnacionálna spolupráca na programové obdobie 2007 – 2013 zohľadňuje taktiež stratégiu definovanú v návrhu Národného strategického referenčného rámca 2007 – 2013 (1. verzia) a prispieva k jej napĺňaniu podporou tých priorít, ktoré sú dosiahnuteľné špecificky prostredníctvom transnacionálnej (nadnárodnej) spolupráce. 

Globálnym cieľom priorít pre cieľ Európska teritoriálna spolupráca  - transnacionálna spolupráca je prekonať obmedzenia, ktoré môžu znamenať hranice štátov pre udržateľný rozvoj ich územia a zároveň aj územia EÚ ako celku a pre potenciál jeho konkurencieschopnosti, umožniť udržateľné využitie a riadenie prírodných zdrojov v európskom priestore a napomôcť posilneniu nadnárodných infraštrukturálnych prepojení a dostupnosti. V prípade SR je dôležitosť tohto cieľa, ako aj transnacionálnej spolupráce pre jeho dosiahnutie, zjavná najmä vo vzťahu k problematike Dunaja, a to z hľadiska vodného hospodárstva a manažmentu jeho povodia, jeho dopravného využitia ako vodnej cesty, ako aj zabezpečenia protipovodňovej ochrany a rozpracovania celkovej stratégie rozvoja podunajského územia.

Priority transnacionálnej spolupráce, prostredníctvom ktorých je možné dosiahnuť vyššie uvedený globálny cieľ,  sú definované v návrhu nariadenia Európskeho parlamentu a Rady o Európskom fonde regionálneho rozvoja (čl. 6, ods. 2), kde je vymedzený rozsah pomoci pre oblasť transnacionálnej (nadnárodnej) spolupráce. Návrh predbežných priorít pre cieľ Európska teritoriálna spolupráca – transnacionálna spolupráca na programové obdobie 2007 – 2013 v podmienkach SR vychádza z posledného aktuálneho znenia uvedeného nariadenia (Dokument číslo 11940/05, Brusel, 10. november 2005) a zároveň rešpektuje návrh Strategických usmernení Spoločenstva na roky 2007 – 2013 (zverejnených dňa 5. júla 2005) a  zohľadňuje výsledky doterajších rokovaní EK s členskými štátmi o priestoroch nadnárodnej spolupráce na budúce programové obdobie (2007 – 2013).

Na základe uvedených východísk sú na úrovni SR navrhované pre cieľ Európska teritoriálna spolupráca - oblasť transnacionálna spolupráca na programové obdobie 2007 – 2013 tieto priority: 

1. Inovácie: vytváranie a rozvoj vedeckých a technologických sietí a skvalitnenie regionálnych kapacít v oblasti vedeckého a technologického rozvoja  a inovačných kapacít v prípadoch, kde priamo prispievajú k vyváženému ekonomickému rozvoju nadnárodných oblastí	
2. Životné prostredie: vodné  hospodárstvo, energetická efektívnosť, prevencia rizík a činnosti na ochranu životného prostredia  s jasným  nadnárodným rozmerom	
3.  Zlepšenie dostupnosti: činnosti na podporu skvalitnenia a prístupu k dopravným a telekomunikačným službám v prípadoch, kde majú jasný nadnárodný rozmer	
4. Udržateľný urbánny rozvoj: posilnenie polycentrického rozvoja na nadnárodnej, národnej a regionálnej úrovni.	

Z dôvodu potreby koncentrácie finančných zdrojov a zabezpečenia súladu s Národným strategickým referenčným rámcom bude zároveň SR pri rokovaní s partnerskými štátmi o konkrétnom obsahu a finančnom pláne programového dokumentu (resp. programových dokumentov - v prípade rozdelenia priestoru CADSES na dve časti) presadzovať požiadavku koncentrácie podpory a finančných zdrojov v rámci nadnárodnej spolupráce na priority Inovácie, Životné prostredie a Zlepšenie dostupnosti.

Opis predbežných priorít pre cieľ Európska teritoriálna spolupráca – transnacionálna spolupráca na programové obdobie 2007 – 2013

Vo všeobecnosti  sa predpokladá, že v  rámci navrhovaných priorít pre cieľ Európska teritoriálna spolupráca – transnacionálna spolupráca budú v období 2007 – 2013 podobne, ako v súčasnom programovom období, podporované prevažne projekty neinvestičného charakteru, ako napr. nadnárodné štúdie a plánovacie aktivity, štúdie uskutočniteľnosti, prípravná dokumentácia pre transnacionálne investície, formovanie nových a posilnenie jestvujúcich sietí medzi subjektmi určitého typu v rámci nadnárodného priestoru, vzájomná výmena skúseností a pracovníkov.  V porovnaní so súčasným programovým obdobím však zároveň dôjde k posilneniu prvkov investičného charakteru (najmä v podobe investícií do infraštruktúry) v rámci projektov, čo prispeje k výraznejšiemu zviditeľneniu výsledkov transnacionálnej (nadnárodnej) spolupráce. 

Predmetom podpory v rámci priority č. 1 bude najmä vytváranie a rozvoj vedeckých a technologických sietí súvisiacich s otázkami týkajúcimi sa vyváženého rozvoja nadnárodných oblastí; vytváranie sietí medzi inštitúciami terciárneho vzdelávania, výskumu a malými a strednými podnikmi; prepojenia na zlepšenie prístupu k vedeckým poznatkom a prenosu technológií medzi výskumnými a vedecko-technickými inštitúciami a medzinárodnými centrami excelentnosti v oblasti vedeckého a technologického rozvoja;  vytváranie profesionálnych väzieb medzi inštitúciami zameraných na prenos technológií;  rozvoj spoločných nástrojov finančného inžinierstva zameraných na podporu vedeckého a technologického rozvoja v malých a stredných podnikoch; rozvoj sietí a zoskupení (klastrov) malých a stredných podnikov s cieľom poskytnúť im lepší prístup k inováciám, výmena skúseností a know-how, ako aj školiace aktivity zamerané na využívanie informačných technológií.

V rámci priority č. 2 budú podporované aktivity zamerané na ochranu a manažment povodí riek a vodohospodárske služby (ako napr. vypracovanie plánov integrovaného manažmentu povodí a ich implementácia); ochranu proti povodniam; ochranu proti prírodným a technologickým rizikám (najmä vypracovanie spoločných plánov prevencie rizík, príprava a implementácia plánov protipovodňovej ochrany, vrátane zabezpečenia príslušných zariadení a infraštruktúry, rozvoj monitorovacích a mapovacích systémov rizík, ako aj  spoločných nástrojov na štúdium, prevenciu, monitorovanie a kontrolu environmentálnych a technologických rizík, monitorovanie environmentálnych škôd a dôsledkov katastrof, monitorovanie relevantných parametrov v ohrozených oblastiach,  vytváranie sietí a podpora spolupráce v oblasti prevencie rizík, porovnávanie a zdokonaľovanie nástrojov a metód analýzy rizík, štúdie a pilotné projekty v oblasti odstraňovania environmentálnych záťaží); ochranu a podporu prírodného dedičstva v prospech socio-ekonomického rozvoja a udržateľného turizmu; štúdie v oblasti ochrany ovzdušia a využívania  obnoviteľných zdrojov energie, ako aj realizácia pilotných projektov a vzorových príkladov („best practices“) v tejto oblasti; výmena know-how a skúseností, napr. prostredníctvom komparatívnych analýz nástrojov, metodík, štandardov a koncepcií, týkajúcich sa ochrany životného prostredia a   manažmentu prírodných zdrojov.

Súčasťou priority č. 3 budú aktivity, ktoré môžu byť zamerané na investície do cezhraničných častí transeurópskych sietí (v závislosti od disponibilných finančných prostriedkov), zlepšený lokálny a regionálny prístup k národným a nadnárodným sieťam, zvýšenú interoperabilitu národných a regionálnych systémov, ako aj podporu vyspelých informačných a telekomunikačných technológií; vypracovanie štúdií uskutočniteľnosti pre nadnárodné dopravné siete (TEN, TINA); výmena skúseností a know-how v oblasti poskytovania dopravných služieb; rozširovanie a intenzifikácia spolupráce v rámci jestvujúcich nadnárodných dopravných sietí (napr. spolupráce medzi dopravnými uzlami)..

Do priority č. 4 sa predpokladá zaradenie najmä tých aktivít, ktoré svojím obsahom prispievajú k podpore územnej súdržnosti na nadnárodnej úrovni, ako aj zachovaniu kontinuity so  súčasným programovým obdobím. Ide predovšetkým o aktivity v oblasti vytvárania a zlepšenia sietí miest a prepojení medzi mestami a vidiekom; stratégií na riešenie aktuálnych problémov mestských/vidieckych oblastí; strategickú integráciu rozvojových zón na nadnárodnej báze; aktivity v oblasti manažmentu a ochrany kultúrneho dedičstva nadnárodného významu; riešenie spoločných  problémov na územiach rovnakého typu (napr. v horských oblastiach, vidieckych oblastiach, mestských oblastiach atď.). 

Navrhovaní oprávnení žiadatelia sú pre všetky uvedené priority subjekty verejného sektora, ako aj súkromného sektora, napr. orgány štátnej správy a subjekty, ktorých zriaďovateľom je štát, samosprávne kraje, mestá, obce a ich združenia, občianske združenia, mimovládne organizácie, medzinárodné organizácie, výskumné inštitúcie a univerzity, regionálne a miestne združenia  podnikateľov (napr. obchodné komory, únie) a súkromné podnikateľské subjekty.

Tak ako v súčasnom, aj v budúcom programovom období budú finančné prostriedky z Európskeho fondu regionálneho rozvoja poskytované jednotlivým projektovým partnerom prostredníctvom vedúceho partnera projektu, ktorý uzatvára zmluvu o poskytnutí nenávratného finančného príspevku z Európskeho fondu regionálneho rozvoja s nadnárodným riadiacim orgánom a nesie plnú finančnú a administratívnu zodpovednosť za riadenie a realizáciu projektu ako celku.

Vyššie uvedené priority majú predbežný charakter a môžu byť pozmenené najmä v nadväznosti na vykonanie zmien v nariadeniach týkajúcich sa fondov EÚ, Strategických usmerneniach Spoločenstva na roky 2007 – 2013, ako aj výsledky rokovaní partnerských štátov navzájom a s EK. 

Po schválení uvedených nariadení a rámcových dokumentov budú v procese negociácií medzi partnerskými štátmi finalizované priority pre cieľ Európska teritoriálna spolupráca – transnacionálna spolupráca na programové obdobie 2007 – 2013 a aktivity, ktoré budú predmetom podpory v rámci jednotlivých priorít. Na tento krok bude nadväzovať pomerné rozdelenie prostriedkov medzi jednotlivými prioritami, pri ktorom bude zohľadnený nielen ich obsah a typ podporovaných aktivít, ale tiež finančné objemy vzťahujúce sa k predloženým a schváleným projektov na obdobné aktivity v súčasnom programovom období.
  
Priority, príslušné aktivity a finančné alokácie budú stanovené v programovom dokumente (resp. programových dokumentoch – v prípade rozdelenia súčasného priestoru CADSES na dve časti) pre oblasť transnacionálnej spolupráce, ktorý bude vypracovaný vo vzájomnej  súčinnosti všetkých zapojených partnerských štátov a predložený EK na schválenie.